Diari Oficial de la Generalitat Valenciana


Sumari del DOGV 6216, del 01-03-2010 (2010/2206)

RESOLUCIÓ de 23 de març de 2009, de la Direcció General per al Canvi Climàtic, per la qual es modifica d'ofici l'autorització ambiental integrada atorgada a l'empresa Ecocat, SL, per a una planta de fluïdificació per a la fabricació de combustibles alternatius al terme municipal Castelló de la Plana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6216

Data del DOGV
:   01-03-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/2206


Data del document
:   23-03-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Anàlisi jurídica

 Descriptors 

:   * empresa privada

RESOLUCIÓ de 23 de març de 2009, de la Direcció General per al Canvi Climàtic, per la qual es modifica d'ofici l'autorització ambiental integrada atorgada a l'empresa Ecocat, SL, per a una planta de fluïdificació per a la fabricació de combustibles alternatius al terme municipal Castelló de la Plana. [2010/2206]  
Vist l'expedient 012/08 IPPC, incoat a instàncies de Francisco García Férriz, en representació de l'empresa Ecocat, SL, amb CIF I13381752 i domicili al polígon industrial el Serrallo del Grau de Castelló, s'emet aquesta resolució de conformitat amb els següents  
Antecedents de fet  
Primer. Amb data 31 de gener de 2005 el director general per al Canvi Climàtic va dictar una resolució per la qual es concedia l'autorització ambiental integrada a Ecocat, SL, amb el número 014-05/AAI/CV, per a una planta de fluïdificació per a la fabricació de combustibles alternatius ubicada al polígon industrial el Serrallo del Grau de Castelló (Castelló).  
Segon. Amb data 4 de febrer de 2008 es va rebre al Registre General de la Conselleria de Medi Ambient, Aigua, Urbanisme i Habitatge una sol·licitud de Francisco García Férriz, en representació de l'empresa Ecocat, SL, en la qual se sol·licitaven les següents modificacions de les instal·lacions especificades en l'autorització ambiental integrada 014-05/AAI/CV:  
Instal·lació d'un pont grua de càrrega per a l'expedició de rebutjos.  
Ampliació de la zona pavimentada de 800 metres quadrats per a la circulació interna de vehicles.  
A la sol·licitud s'adjunta una memòria justificativa de la modificació com a no substancial.  
Tercer. Amb data 14 de febrer de 2008 es va rebre al Registre General de la Conselleria de Medi Ambient, Aigua, Urbanisme i Habitatge l'ampliació de la sol·licitud de 4 de febrer de 2008 per part de Francisco García Férriz, en representació de l'empresa Ecocat, SL, en la qual se sol·licitaven les següents modificacions de les instal·lacions indicades en l'autorització ambiental integrada 014-05/AAI/CV:  
- Valors límit d'emissions a l'atmosfera.  
- Paràmetres d'admissió de residus a la instal·lació.  
- Control analític dels residus.  
A la sol·licitud s'adjunta una memòria justificativa de la modificació com a no substancial.  
Quart. Una vegada analitzada la documentació presentada, es conclou que les modificacions projectades i lliurades amb data 14 de febrer de 2008 suposen modificar el contingut de l'autorització ambiental integrada 014-05/AAI/CV, actualitzant els valors límit d'emissió al Decret 127/2006 del Consell i adaptant els paràmetres d'admissió de residus als aplicats en instal·lacions de destinació del combustible.  
Cinqué. Amb data 29 de maig de 2008 es va notificar a l'empresa l'inici del tràmit de modificació d'ofici de la seua autorització ambiental integrada, i es va sol·licitar un informe als diversos organismes intervinents.  
Sisé. S'han rebut els informes següents:  
- Informe del Servei de Protecció de l'Ambient Atmosfèric de 10 de juny de 2008 relatiu a la contaminació acústica, pel qual es considera que la modificació no implica variacions dels nivells de soroll transmesos per l'activitat.  
- Informe de l'Àrea d'Avaluació Ambiental de 9 de juliol de 2008, pel qual s'accepten les modificacions, sempre que els òrgans competents en matèria de residus i atmosfera donen el vistiplau.  
- Informe del Servei de Residus Industrials de 22 d'agost de 2008, pel qual s'accepten les modificacions plantejades.  
- Informe del Servei de Protecció de l'Ambient Atmosfèric de 16 de setembre de 2008 relatiu a la contaminació atmosfèrica, pel qual es considera necessari aclarir l'apartat 1.1.1. del punt primer del Resolc de l'autorització ambiental integrada, i se sol·licita informació addicional sobre el procés d'abatiment de COV.  
Seté. Amb data 6 de novembre de 2008 l'Àrea de Qualitat Ambiental va comunicar que la modificació plantejada, consistent en instal·lació d'un pont grua de càrrega per a l'expedició de rebutjos i l'ampliació de la zona pavimentada, no era substancial.  
Huité. Amb data 6 de novembre de 2008 es va requerir a l'interessat l'aportació de documentació complementària, la qual va ser aportada amb data 9 de gener de 2009.  
Nové. Amb data 5 de febrer de 2009 l'interessat va sol·licitar l'ampliació dels tipus de residus que s'han de tractar a la instal·lació.  
Deu. Amb data 12 de febrer de 2009 el Servei de Residus Industrials va emetre un informe favorable amb condicions a l'ampliació sol·licitada de tipus de residus.  
Onze. Amb data 20 de febrer de 2009 el Servei de Protecció de l'Ambient Atmosfèric va emetre un informe en relació amb el tractament d'emissions atmosfèriques plantejat, pel qual se sol·licitaven mesuraments després de la posada en marxa.  
Dotze. Amb data 17 de març de 2009 es va notificar a l'interessat l'inici del tràmit d'audiència relatiu a la resolució de la modificació d'ofici de l'autorització ambiental integrada, perquè en el termini de deu dies hàbils poguera al·legar i presentar els documents i les justificacions que estimara pertinents, i com que no es va obtenir cap resposta per part de l'empresa, es van prosseguir les actuacions.  
Fonaments de dret  
Primer. D'acord amb l'article 66 del Decret 127/2006, de 15 de setembre, que desplega la Llei 2/2006, de 5 de maig, de prevenció de la contaminació i qualitat ambiental, quan l'administració competent reba una comunicació sobre la intenció de dur a terme una modificació no substancial que puga suposar un increment de les emissions o dels abocaments, i per tant l'incompliment dels valors límit d'emissió que estableix l'instrument d'intervenció ambiental, ha d'iniciar un procediment de modificació d'ofici en els termes que estableix aquest títol.  
Segon. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer  
Modificar la Resolució de 31 de gener de 2005 per la qual s'atorgava l'autorització ambiental integrada a l'empresa Ecocat, SL, en els punts següents:  
1.1.1. Emissions canalitzades  
Els focus d'emissió canalitzada a l'atmosfera de les instal·lacions són els següents:  
Núm. de focus Descripció  
F-1 Equip de condensació criogènica per a la recuperació de COV  
Els valors límit d'emissió que s'han de complir en els focus canalitzats són els següents:  
  
\* \* \* \* \*  
  
Les concentracions mesurades han d'estar referides sempre a condicions normals de pressió i temperatura (101,3 kPa i 273,16 K), i per als gasos en base seca i un contingut d'oxigen del 15%.  
1.1.2. Programa de control i vigilància d'emissions atmosfèriques  
Anualment s'ha de fer un control ambiental que garantisca l'adequació de les instal·lacions i l'activitat als requeriments legals aplicables i, específicament, als que fixa l'autorització ambiental integrada.  
Els punts de mostratge en els focus han de complir els requisits de l'Ordre de 18 d'octubre de 1976, sobre prevenció i correcció de la contaminació industrial de l'atmosfera.  
Els resultats del control ambiental s'han de remetre abans de l'1 de març de cada any a la Direcció General per al Canvi Climàtic, conjuntament amb les dades sobre les emissions que estableix el Reglament E-PRTR, aprovat pel Reial decret 508/2007, i d'acord amb l'article 3 de l'Ordre de 31 de gener de 2007, de la Conselleria de Territori i Habitatge, per la qual s'estableix el procediment per a la comunicació de dades sobre emissions per part dels titulars d'instal·lacions sotmeses a l'annex 1 de la Llei 2/2006, de 5 de maig, de prevenció de la contaminació i qualitat ambiental i l'article 8.3 de la Llei 16/2002.  
3. Procediments i mètodes de gestió de residus  
S'autoritza l'operació de valoració R12 (Combinació de residus per a sotmetre'ls a l'operació R1) que s'ha de fer a la instal·lació, d'acord amb l'article 40.8 del Reial decret 833/1988, amb una capacitat de tractament de 30.000 tones anuals dels residus que s'indiquen a continuació:  
- Respecte a la inscripció 525/G/RTP/CV en el Registre General de Gestors Autoritzats de Residus de la Comunitat Valenciana, són admissibles els residus perillosos següents:  
\* \* \* \* \*  
  
- Respecte a la inscripció 186/V/RNP/CV en el Registre General de Gestors Autoritzats de Residus de la Comunitat Valenciana, són admissibles els residus no perillosos següents:  
\* \* \* \* \*  
  
3.1. Control en la gestió de residus  
Les operacions de gestió de residus dutes a terme en la instal·lació han de complir les condicions següents:  
1. Els residus s'han de transportar amb vehicles propis o, si és possible, amb transportistes de residus perillosos, degudament registrats en la Conselleria competent en matèria ambiental.  
2. Quan es reben els residus se n'ha d'efectuar un control, a fi de verificar l'adequació dels residus perillosos als processos autoritzats, etiquetatge i quantitats. El control de quantitats s'ha de fer amb una bàscula pròpia o control volumètric de residus bombables. En el registre han de figurar les quantitats tractades diàriament, i s'ha d'assegurar la traçabilitat dels residus tractats.  
3. Els paràmetres d'admissió de residus per a la fabricació de combustible derivat de residus són els següents:  
- Poder calorífic: 750 < PCI (kcal/kg) < 9000  
- Contingut en halògens totals (Cl) inferior al 3%  
- Absència de PCB (inferior a 50 ppm)  
- Compatibilitat  
4. Per al control d'admissió de residus a la instal·lació s'han de fer els controls analítics següents:  
- Caracterització bàsica: abans d'emetre el document d'acceptació de cada residu s'ha de fer el control analític complet dels paràmetres d'admissió de residus establits.  
- Control d'entrada (verificació in situ): en el moment de la recepció de cada enviament de residu s'ha de controlar el poder calorífic, el contingut en halògens totals (Cl), com també la compatibilitat dels residus rebuts, a fi d'evitar reaccions no desitjades, i assegurar que siga compatible amb els residus que es processen en la planta i que estiguen continguts en els tancs d'emmagatzematge.  
5. Respecte als residus indicats a continuació:  
130401\* Olis de sentines procedents de la navegació en aigües continentals  
130402\* Olis de sentines arreplegats en molls  
130403\* Olis de sentines procedents d'altres tipus de navegació  
S'han de sotmetre a tractament previ en una instal·lació autoritzada a fi de separar la fracció salmorra de la fracció hidrocarbur. Després d'aquest tractament previ, la fracció oliosa podrà ser admesa en la instal·lació per a ser utilitzada en el procés de gestió de residus autoritzat.  
6. Per a constituir el combustible de substitució no seran admesos els residus següents:  
Residus hospitalaris, infecciosos i citostàtics.  
Residus radioactius.  
Residus explosius o amb característiques explosives.  
Residus lacrimògens.  
Residus susceptibles de reaccionar i formar mescles o vapors tòxics o detonants.  
Residus que puguen afectar la seguretat de les persones i les instal·lacions.  
Residus amb PCB > a 50 ppm.  
7. La combinació de residus ha d'obtenir un combustible derivat de residus fabricat que complisca els valors límit següents:  
- Poder calorífic: 750< PCI (kcal/kg) < 9000  
- Homogeneïtat que no pertorbe les condicions de combustió  
- Contingut en halògens totals (Cl) inferior al 3%  
- Contingut de metalls pesants:  
(Cd+Hg+Tl) inferior a 100 ppm  
Hg inferior a 10 ppm  
(As+Co+Mn+Ni+Sb+Pb+V) inferior a 5000 ppm  
- Contingut de la resta de metalls pesants inferior a l%  
- Absència de PCB (inferior a 50 ppm)  
- Contingut en fluor inferior a l%  
- Contingut màxim en sofre del 6%  
- Grandària de les partícules inferior a 3 mm  
Respecte al poder calorífic, l'homogeneïtat i la grandària de partícules poden adoptar-se valors límit distints sempre que complisquen les característiques fisicoquímiques (analítiques) que requerisquen les instal·lacions receptores i consumidores dels combustibles de substitució fabricats. Així mateix, les propietats físiques, com ara partícules en suspensió, viscositat, densitat, etc., s'han de correspondre amb les exigències de la instal·lació consumidora, ateses les característiques dels mitjans que utilitza per a la recepció, el tràfec i l'emmagatzematge.  
Aquests paràmetres límits d'admissió de la instal·lació consumidora poden estar definits tant per la seua autorització administrativa com per requeriments interns de qualitat, o per les condicions aplicables en el desplegament normatiu relatiu a l'operació de valorització energètica R1.  
8. Per al control de la composició del combustible derivat de residus fabricat s'han de fer els controls analítics següents:  
- Caracterització de lots de producte: en cada lot de combustible de substitució fabricat s'ha de verificar el compliment de tots els paràmetres exigibles al combustible derivat de residus.  
- Verificació in situ: en cada càrrega de combustible s'ha de controlar el poder calorífic i el contingut en halògens totals (Cl).  
9. L'empresa està obligada a portar un registre dels residus emmagatzemats i gestionats on figure, almenys, el productor, la denominació i la identificació del residu, la quantitat, la data de recepció, l'operació de valorització/eliminació realitzada, el gestor final de destinació (si escau), la data d'expedició i el número de document de control i seguiment per al cas dels residus perillosos. La justificació documental de les diverses transferències de titularitat ha d'estar a disposició de les administracions competents que ho requerisquen.  
10. Els envasos que continguen els residus han d'estar etiquetats de manera llegible i clara, d'acord amb el que estableixen el Reial decret 833/1988 i el Reial decret 952/1997, com també les normes d'etiquetatge i identificació de substàncies perilloses.  
11. Els residus s'han d'emmagatzemar en les condicions i zones previstes en el projecte bàsic i la documentació relativa a les modificacions.  
12. Abans de l'1 de març de cada any cal presentar davant la Direcció General amb competències en matèria de residus les memòries anuals de gestió de residus perillosos i de gestió de residus no perillosos. En aquestes memòries s'ha d'especificar l'origen, la quantitat i la destinació dels residus gestionats, com també les incidències rellevants que s'hagen pogut produir, en relació amb l'any objecte de la memòria.  
13. Ha de complir els requisits que estableix la legislació vigent en matèria d'envasos i residus d'envasos, i de manera especial el que estableixen la Llei 11/1997, d'envasos i residus d'envasos, i el Reial decret 782/1998, de 30 d'abril, pel qual s'aprova el reglament per al desplegament de l'execució d'aquesta llei.  
14. Com a activitat de gestió, cal formalitzar el document de control i seguiment en els trasllats de residus entre els productors i la planta de tractament.  
15. Pel que fa als olis usats gestionats i generats, cal ajustar-se al que estableix el Reial decret 679/2006, de 2 de juny, pel qual es regula la gestió dels olis industrials usats.  
16. La instal·lació s'ha d'ajustar a les condicions indicades en el projecte tècnic en els aspectes que no fixa aquesta resolució.  
17. Ha de mantenir un control documental dels residus generats en la mateixa instal·lació, indicant-hi la denominació del residu, el codi LER, la quantitat produïda, l'etapa del procés en què es genera i el gestor de destinació.  
18. La informació relativa als residus perillosos i no perillosos produïts s'ha d'aportar conjuntament amb les dades sobre les emissions que estableix el Reglament E-PRTR, aprovat pel Reial decret 508/2007, i d'acord amb l'article 3 de l'Ordre de 31 de gener de 2007, de la Conselleria de Territori i Habitatge, per la qual s'estableix el procediment per a la comunicació de dades sobre emissions per part dels titulars d'instal·lacions sotmeses a l'annex I de la Llei 2/2006, de 5 de maig, de prevenció de la contaminació i qualitat ambiental, i l'article 8.3 de la Llei 16/2002. Aquesta declaració E-PRTR s'ha d'aportar anualment abans de l'1 de març de cada exercici a la Direcció General competent en prevenció de la contaminació i qualitat ambiental.  
5. Mesures que cal adoptar en situacions diferents de les normals que puguen afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
Si, tot i amb això, es produeix algun incident en les instal·lacions que comporte un funcionament anòmal i en pot resultar l'incompliment dels límits imposats, s'ha de comunicar immediatament aquesta situació a l'Ajuntament i a la Direcció General per al Canvi Climàtic i, si escau, al Centre de Coordinació d'Emergències 112.  
Una vegada produïda la situació d'emergència, la mercantil ha d'utilitzar tots els mitjans al seu abast per a reduir al màxim els efectes sobre el medi ambient.  
En el termini màxim de set dies després de l'incident, l'empresa ha de remetre a l'Ajuntament i a la Direcció General per al Canvi Climàtic un informe detallat en què, a més de les dades identificatives, han de figurar-hi les següents:  
- Les causes de l'incident.  
- L'hora en què es va produir i la duració.   
- Les característiques de l'emissió o abocament.   
- Les mesures correctores adoptades.  
- L'hora i la forma en què es va comunicar el succés.   
En relació amb el possible dany ambiental ocasionat per l'activitat, cal aplicar la Llei 26/2007, de 23 d'octubre, de responsabilitat ambiental, i el seu Reglament, aprovat mitjançant el Reial decret 2090/2008, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat ha de disposar d'una garantia financera que permeta afrontar la responsabilitat ambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, bé al sistema comunitari de gestió i auditoria ambientals (EMAS), bé al sistema de gestió ambiental UNE-EN ISO 14836: 2004.  
Així mateix, quan es determine el cessament definitiu d'alguna de les unitats, cal desmantellar i clausurar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat i no es produïsca cap dany sobre el sòl i el seu entorn.  
Segon  
En el termini de tres mesos des de la construcció de la nova solució tècnica de tractament de gasos, el titular ha d'acreditar el compliment dels valors límit d'emissió a l'atmosfera aportant la documentació següent:  
Certificat del tècnic director de l'execució del sistema de tractament de gasos.  
Informe i certificat emesos per una entitat col·laboradora acreditada per al control integrat de la contaminació, segons el Decret 29/2007, de 9 de març, de modificació del Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'acredite el compliment del contingut de l'autorització ambiental integrada.  
Contra aquesta resolució, que no posa fi a la via administrativa, s'hi pot presentar un recurs d'alçada davant la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 23 de març de 2009.- El director general per al Canvi Climàtic: Jorge Lamparero Lázaro.